
      Astrid Tollefsen

      Ukjent gjest

      Dikt

      Gyldendal

   
      VESTLANDSHØST

      
         
            I nærheten av en foss

            et ustanselig rop

            i alle døgnets timer,

            huskes den vonde drømmen

            og noen som ropte om hjelp.

            I nærheten av et drønn,

            en byrde av sten over hjertet,

            huskes alle nødrop

            også de fjerne fjerne

            i netter av drømmeløs søvn.

            I stillheten når en er flyktet

            og drønnet fra fossen

            bare er sus av tid

            i lett regn,

            faller den vonde drømmen

            tungt over hjertet

            som vannets ustanselige, redde rop

            i tilintetgjørelsen.

            – – –

            I nærheten av et stormhav

            brenner ønsket

            om å bli slått til skum,

            om å forvandles

            fra noe som stirrer ut

            mot den veldige natt

            av hav i svart og hvitt,

            av fyrblink, dansende skipslanterner

            og fjerne, lysvarme vindusruter.

            Å bli slått til skum

            i natten!

            Og hvile som trette åndedrags

            duggspor på stormblanke ruter

            i en morgen av for tidlig kulde.

